അധ്യാപകരെ കോവിഡ് ഡ്യൂട്ടിയില് നിന്നും ഒഴിവാക്കും ഓഫീസുകളില് ഓണപ്പൂക്കളം അല്ലാതെ മറ്റ് ആഘോഷങ്ങള് വേണ്ടെന്നും സര്ക്കാര് തിരുവനന്തപുരം: ംസസ്ഥാനത്തെ അധ്യാപകരെ കോവിഡ് ഡ്യൂട്ടികളില് നിന്നും ഒഴിവാക്കും. ഓണ്ലൈന് ക്ലാസുകള്, പരീക്ഷകള്, പ്ലസ് വണ് പ്രവേശം എന്നിവ ആരംഭിക്കേണ്ടതിനാലാണ് അധ്യാപകരെ കോവിഡ് ഡ്യൂട്ടിയില്നിന്ന് ഒഴിവാക്കുന്നത്. കൂടാതെ എല്ലാ പൊതുപരിപാടികള്ക്കും മുന്കൂര് അനുമതി വാങ്ങണമെന്നും സര്ക്കാര് നിര്ദേശിച്ചു. സര്ക്കാര് ഓഫീസുകളില് ഓണത്തോടനുബന്ധിച്ച് പൂക്കളം ഇടുന്നതൊഴികെയുള്ള ആഘോഷപരിപാടികള് ഒഴിവാക്കണമെന്നും മുഖ്യമന്ത്രി പിണറായി വിജയന് നിര്ദേശിച്ചു. കണ്ടെയ്ന്മെന്റ് സോണില് കോവിഡ് ഇല്ലാത്ത മുഴുവന് പേര്ക്കും വാക്സിന് നല്കും. വാക്സിനേഷന് യജ്ഞം ദ്രുതഗതിയില് നടപ്പാക്കാന് എല്ലാ ജില്ലകളിലും ഊര്ജിതമായ പ്രവര്ത്തനം നടത്തണം. വലുപ്പത്തിനനുസരിച്ച് 10 ജില്ലകള് ഒരുദിവസം 40,000 ഡോസും മറ്റു നാലുജില്ലകള് 25,000 ഡോസും നല്കണം. ഓഗസ്റ്റ് 14, 15, 16 തീയതികളില് വാക്സിനേഷന് ഡ്രൈവ് നടത്തും. എല്ലാവരെയും പരിശോധിക്കാനും കഴിഞ്ഞദിവസം മുഖ്യമന്ത്രിയുടെ അധ്യക്ഷതയില് ചേര്ന്ന കോവിഡ് അവലോകനയോഗം തീരുമാനിച്ചു. വീടുകള്ക്കുള്ളിലെ കോവിഡ് വ്യാപനം നിയന്ത്രിക്കാനാവശ്യമായ ബോധവത്കരണപരിപാടികള് ആരോഗ്യവകുപ്പ് സംഘടിപ്പിക്കണമെന്നും മുഖ്യമന്ത്രി നിര്ദേശിച്ചു.